นักลงทุนเข้าสู่ โหมดลดความเสี่ยง
โดย...จิรวัฒน์ สุภรณ์ไพบูลย์
9 พ.ค. 2559

โดย...จิรวัฒน์ สุภรณ์ไพบูลย์ 
จากผลการประชุมของธนาคารกลางญี่ปุ่นที่ตัดสินใจที่จะไม่เพิ่มขนาดมาตรการกระตุ้นเศรษฐกิจ ถึงแม้ตัวเลขทางเศรษฐกิจจะออกมาไม่ดีก็ตาม โดยเฉพาะอย่างยิ่งตัวเลขกิจกรรมภาคการผลิตที่วัดจากดัชนี PMI (ดัชนีผู้จัดการฝ่ายจัดซื้อที่สะท้อนความเชื่อมั่นจากกิจกรรมการผลิต) ประจำเดือน เม.ย. ที่ยังคงหดตัวต่อเนื่องกันเป็นเดือนที่สอง สถานการณ์ดังกล่าวส่งผลให้ค่าเงินเยนแข็งค่าขึ้นอย่างรวดเร็ว และกระทบต่อบรรยากาศการลงทุนทั่วโลก เพราะเงินเยนเป็นสกุลเงินหลักที่นักลงทุนใช้เป็นต้นทุนในการลงทุนจากดอกเบี้ยในการกู้ยืมต่ำและแนวโน้มที่อ่อนค่ามาโดยตลอด จึงทำให้สามารถสร้างกำไรส่วนเพิ่มจากค่าเงินได้อีกเมื่อถึงวันที่ต้องชำระหนี้ แต่เมื่อค่าเงินเยนกลับมาแข็งค่าอีกครั้ง จึงทำให้นักลงทุนรีบขายสินทรัพย์เสี่ยงเพื่อกลับไปชำระหนี้ก่อนที่จะขาดทุนอัตราแลกเปลี่ยนมากไปกว่านี้ และกลับเข้าสู่โหมดการลงทุนที่ลดความเสี่ยงเพื่อรอดูสถานการณ์ทางเศรษฐกิจในระยะต่อไป
สัญญาณที่สำคัญอีกประการหนึ่งที่แสดงให้เห็นถึงความระมัดระวังในการลงทุนของนักลงทุนในช่วงนี้คือ ปริมาณเงินลงทุนส่วนใหญ่ที่ไหลเข้าสู่กองทุนรวมที่มีนโยบายการลงทุนแบบความผันผวนต่ำเป็นหลัก โดยตั้งแต่ต้นปีที่ผ่านมา กองทุนรวม iShares MSCI Minimum Volatility ETF เป็นกองทุนที่ได้รับความนิยมมากที่สุดในสหรัฐ ด้วยปริมาณเงินที่ไหลเข้าตั้งแต่ต้นปีสูงถึง 4,700 ล้านเหรียญสหรัฐ ในขณะที่ปริมาณหุ้นขายชอร์ต (รูปแบบการลงทุนแบบขายก่อนซื้อ เนื่องจากเก็งว่าราคาจะลดลง โดยขายก่อนที่ราคาสูงและซื้อกลับที่ราคาต่ำ) ในตลาดหุ้นสหรัฐที่ปรับเพิ่มขึ้นอย่างต่อเนื่อง เข้าสู่ระดับสูงสุดในรอบ 6 ปี ได้แสดงให้เห็นถึงมุมมองของนักลงทุนที่ไม่ค่อยจะสดใสนักในอนาคตอันใกล้นี้
ดังนั้น ถึงแม้ตัวเลขภาคการผลิตของจีนที่ออกมาล่าสุดจะยังคงแสดงให้เห็นถึงการขยายตัวของภาคการผลิต แต่จากบรรยากาศการลงทุนที่ไม่เป็นใจ จึงทำให้ตลาดหุ้น HSCEI ของจีนปรับลงตามตลาดโลกและหลุดแนวรับที่สำคัญในช่วงต้นเดือน พ.ค.ที่ผ่านมา เป็นผลให้การเก็งกำไรระยะสั้นในหุ้นจีนหมดความน่าสนใจลงในช่วงนี้
เพื่อรับมือกับความผันผวนของตลาดในช่วงนี้ การลงทุนส่วนใหญ่ของพอร์ตการลงทุนยังควรที่จะให้น้ำหนักกับพันธบัตรรัฐบาลและหุ้นกู้เอกชนชั้นดีเป็นหลัก รวมถึงควรที่จะลงทุนในทองคำบางส่วนเพื่อลดความผันผวนของตลาดหุ้นระยะนี้